Vrou in plaashuis aangehou, beroofArgieffoto ter illustrasie. ŉ Vrou van Ficksburg in die Vrystaat is Dinsdagaand op haar plaas naby die dorp deur vier gewapende mans oorval en aangehou. Die mans het glo R4 miljoen in kontant van haar geëis. Kol. Thandi Mbambo, woordvoerder van die polisie in die Vrystaat, sê Catherine Cairns (61) was omstreeks 18:45 in haar studeerkamer toe vier mans met klapmusse haar oorval het. Een van die mans het ŉ vuurwapen op haar gerig en die res was met messe gewapen. “Die mans het Cairns op die grond gedruk en haar hande met skoenveters vasgebind. Hulle het na bewering R4 miljoen in kontant geëis. Hulle het aangevoer dat sy soveel kontant in haar huis het,” sê Mbambo. Cairns het volgens Mbambo vir die mans gesê dat sy nie geld in die huis het nie. Hulle het toe glo geld via Cairns se selfoon probeer oorplaas, maar was nie suksesvol nie. “Die mans het Cairns na die boonste verdieping van die huis geneem, waar sy heelnag aangehou is. Twee van die mans het haar opgepas terwyl die ander twee geslaap het. Volgens Mbambo kon Cairns egter omstreeks 04:30 daarin slaag om by die kamer se venster uit te spring, waarna sy na ŉ nabygeleë plaas gestap en om hulp gevra het. Sy het haar ribbes seergemaak toe sy by die venster uitgespring het. “Die mans het vier bankkaarte, ’n skootrekenaar, ŉ verskeidenheid drank en juweliersware gebuit. Al dié gesteelde goedere het ŉ beraamde waarde van ongeveer R119 000.” Die mans is boonop met Cairns se wit Toyota Hilux vort, wat later langs die R71-pad naby Ficksburg gevind is.